Predkladacia správa

Účasť ozbrojených síl Slovenskej republiky na vojenských cvičeniach mimo územia Slovenskej republiky a  účasť zahraničných ozbrojených síl na vojenských cvičeniach na území Slovenskej republiky je významnou formou medzinárodnej spolupráce ozbrojených síl Slovenskej republiky, ktorú upravuje aj § 11 ods. 2 zákona č. 321/2002 Z. z. o ozbrojených silách Slovenskej republiky v znení neskorších predpisov. Patricipáciou na medzinárodných cvičeniach ozbrojených síl členských štátov Organizácie Severotlantickej zmluvy Slovenská republika zároveň preukazuje svoju pripravenosť podieľať sa na záväzkoch, ktoré jej vyplývajú z členstva v tejto organizácii. 
O vyslaní ozbrojených síl Slovenskej republiky mimo územia Slovenskej republiky na účel vojenských cvičení, ako aj o súhlase s prítomnosťou zahraničných ozbrojených síl na území Slovenskej republiky na účel vojenských cvičení a ich prechode cez územie Slovenskej republiky rozhoduje podľa čl. 119 písm. o) Ústavy Slovenskej republiky vláda Slovenskej republiky.
Z tohto dôvodu predkladá Ministerstvo obrany Slovenskej republiky z vlastnej iniciatívy návrh na vyslovenie súhlasu vlády Slovenskej republiky s prítomnosťou zahraničných ozbrojených síl na území Slovenskej republiky a s vyslaním ozbrojených síl Slovenskej republiky mimo územia Slovenskej republiky na účel vojenských cvičení              v 1. polroku 2016, ktorý zahŕňa aj súhlas s prechodom zahraničných ozbrojených síl cez územie Slovenskej republiky.
Finančné prostriedky potrebné na realizáciu vojenských cvičení budú hradené z rozpočtu kapitoly Ministerstva obrany Slovenskej republiky, pričom ich konkrétna výška je podmienená zmluvnými dokumentmi, ktoré sú na tento účel uzatvárané so zahraničnými partnermi.            

